Apstiprināta ar

VAS “Latvijas Pasts” padomes

2023.gada 4.oktobra lēmumu Nr.2

(Protokols Nr.20)



**VAS “Latvijas Pasts”**

**VALDES LOCEKĻU ATALGOJUMA POLITIKA**

**SATURA RĀDĪTĀJS**

Definīcijas

1 Politikas uzdevumi un pamatprincipi

2 Atalgojuma struktūras apraksts

3 Darba snieguma rādītāji (KPI)

4 Ar valdes locekļu pilnvaru termiņa izbeigšanu saistīto nosacījumu maksājumi

5 Atalgojuma ziņojums

6 Politikas noteikšana, pārskatīšana un piemērošana

**DEFINĪCIJAS**

|  |  |
| --- | --- |
| Sabiedrība | VAS “Latvijas Pasts”, vienotais reģistrācijas Nr.40003052790 |
| Valde | Sabiedrības valde |
| Padome | Sabiedrības padome |
| Fiksētais atalgojums | Atalgojuma nemainīgā daļa (bruto), kas ietver atalgojumu, ko Valdes locekļiem katru mēnesi maksā Sabiedrība atbilstoši spēkā esošajiem normatīvajiem aktiem |
| Mainīgais atalgojums | Atalgojuma mainīgā daļa jeb ikgadējās prēmijas (bruto), ko papildus Fiksētajam atalgojumam piešķir Valdes locekļiem finanšu gadā atbilstoši spēkā esošajos normatīvajos aktos (ārējos un iekšējos) noteiktajiem kritērijiem |
| Atalgojums | Visu veidu (Fiksētā un Mainīgā) atlīdzība un citi papildu labumi, ko tiešā vai netiešā veidā nodrošina Sabiedrība apmaiņā pret Valdes locekļu profesionālajiem pakalpojumiem |
| Politika | Šī Sabiedrības Valdes locekļu atalgojuma politika |
| Atalgojuma ziņojums | Skaidrs un saprotams pārskats par Valdes locekļu atalgojumu, kas piešķirts vai izmaksāts iepriekšējā finanšu gadā vai kas pienākas par iepriekšējo finanšu gadu katram esošajam vai bijušajam Valdes loceklim |
| Papildu labumi | Papildu labumi, ko Sabiedrība var piešķirt papildus Fiksētajam un Mainīgajam atalgojumam, Valdes locekļu amata izpildes nodrošinājumam, kas ir noteikti Valdes locekļu Pilnvarojuma līgumā par Valdes locekļu pienākumu izpildi |
| KPI | Darba snieguma rādītāji *(Key Performance Indicators)* |

1. **POLITIKAS UZDEVUMI UN PAMATPRINCIPI**
   1. Politikas mērķis ir noteikt Sabiedrības Valdes locekļu Atalgojuma pamatprincipus, lai veicinātu Sabiedrības darbības rādītāju un vidēja termiņa darbības stratēģijas īstenošanu, ilgtermiņa intereses un ilgtspēju.
   2. Politika izstrādāta ar mērķi veicināt Sabiedrības korporatīvo pārskatāmību, kā arī nodrošināt Sabiedrības Padomei labākas iespējas pārraudzīt Valdes locekļu Atalgojumu.
   3. Politika vērsta uz to, lai ilgtermiņā atalgotu Valdes locekļu darba sniegumu, kas atbilst Sabiedrības kapitāla daļu turētāj interesēm, kā arī lai veicinātu Sabiedrības darbības rādītāju un vidēja termiņa darbības stratēģijas īstenošanu.
   4. Valdes locekļu Atalgojumam ir jābūt taisnīgam, un tas ir jāpiešķir par faktisku un kvalitatīvu pienākumu izpildi. Atalgojuma noteikšanā ir jāņem vērā Sabiedrības faktiskie darbības rezultāti un konkrētā Valdes locekļa darba sniegums.
   5. Atalgojumu Sabiedrības Valdes locekļiem nosaka Sabiedrības Padome saskaņā ar spēkā esošajiem normatīvajiem aktiem.
2. **ATALGOJUMA STRUKTŪRAS APRAKSTS**
   1. Atalgojums sastāv no:
      1. **Fiksētā atalgojuma** jeb Atalgojuma nemainīgās daļas, kas, galvenokārt, atspoguļo personas profesionālo pieredzi, ieņemamo amatu, pienākumus, atbildības līmeni, darba stāžu un izglītību;
      2. **Mainīgā atalgojuma** jeb ikgadējās prēmijas, ko papildus Fiksētajam atalgojumam piešķir finanšu gadā, ja konkrētais Valdes loceklis ir izpildījis iepriekš tam noteiktos kritērijus;
      3. **Citiem papildu labumiem**, ko Sabiedrība var piešķirt papildus Fiksētajam atalgojumam un Mainīgajam atalgojumam atbilstoši Pilnvarojuma līgumam par Valdes locekļu pienākumu izpildi.
   2. Valdes locekļu Fiksētais atalgojums, papildus spēkā esošajos normatīvajos aktos noteiktajiem noteikumiem, tiek noteikts, ņemot vērā šādus kritērijus:
      1. profesionālās prasmes un izglītība;
      2. darba un amata pienākumu apjoms, atbildībā esošās darbības jomas;
      3. atbildības līmenis, tai skaitā, atbildība par:
         1. procesiem un resursiem, kas raksturo darbu, procesu, struktūrvienību un finanšu resursu apjomu, par kuru vadību atbildīgs attiecīgais Valdes loceklis;
         2. lēmumiem, kas raksturo, cik visaptveroši un ietekmīgi ir attiecīgā Valdes locekļa pieņemtie lēmumi;
      4. papildus prasmes un iemaņas, kas būtiskas Sabiedrības darbības nodrošināšanai, darbības rādītāju un vidēja termiņa darbības stratēģijas īstenošanai;
      5. darba tirgus ietekme un Sabiedrības finanšu stāvoklis.
   3. Mainīgais atalgojums var mainīties atkarībā no Sabiedrības finanšu un nefinanšu rādītājiem, kā arī - ir saistīts ar Sabiedrības īstermiņa un ilgtermiņa mērķiem un izmērāmiem darbības rezultātiem. Mainīgais atalgojums ir noteikts tā, lai veicinātu Sabiedrības īstermiņa un ilgtermiņa mērķu sasniegšanu, kā arī veidotu sasaisti starp Atalgojumu un riska uzņemšanos par Sabiedrības finanšu stāvokli un citiem nefinanšu rādītājiem. Mainīgais atalgojums ir saistīts ar Valdes locekļu individuālo darba sniegumu, mērķu izpildi un Sabiedrības kopējiem finanšu rezultātiem.
   4. Mainīgais atalgojums tiek noteikts, ņemot vērā šādus pamatprincipus:
      1. Mainīgais atalgojums tiek noteikts saskaņā ar ikgadējiem Sabiedrības mērķiem un katra konkrētā Valdes locekļa noteiktajiem kritērijiem;
      2. Nosakot Mainīgo atalgojumu, tiek nodefinēti Sabiedrības un attiecīgā Valdes locekļa individuālie kvantitatīvie un kvalitatīvie sasniedzamie rādītāji;
      3. Mainīgo atalgojumu var samazināt vai neizmaksāt, ja Sabiedrības finanšu darbības rezultāti pasliktinās vai ir negatīvi;
      4. Gada Mainīgā atalgojuma maksimālā robeža nepārsniedz divu mēnešu Fiksētā atalgojuma apmēru.
      5. Mainīgais atalgojums tiek izmaksāts tikai gadījumā, ja to atļauj Sabiedrības kopējais finansiālais stāvoklis, un ja tas ir pamatots saskaņā ar konkrētā Valdes locekļa noteikto kritēriju izpildi.
   5. Mainīgajam atalgojumam ir jāatspoguļo Sabiedrības vispārējie darbības rezultāti, kā arī Valdes locekļu personīgais un to vadīto struktūrvienību ieguldījums Sabiedrības darbībā, saskaņā ar Sabiedrībā aktuālo Darba snieguma rādītāju kārtību.
   6. Papildus Fiksētajam un Mainīgajam atalgojumam, Sabiedrība Valdes locekļiem atkarībā no viņu ieņemamā amata, pienākumiem un atbildības apmēra var piešķirt citus Papildu labumus saskaņā ar Valdes Pilnvarojuma līgumu par Valdes locekļu pienākumu izpildi. Pilnvarojuma līgumā par Valdes locekļu pienākumu izpildi ietvertos Papildu labumus ietver atbilstoši Sabiedrības Valdes priekšlikumiem, izvērtējot individuāli katrā konkrētajā gadījumā, ņemot vērā objektīvo nepieciešamību un Sabiedrības iespējas.
   7. Sabiedrība var atlikt Mainīgā atalgojuma izmaksu. Mainīgā atalgojuma maksimālais atlikšanas periods ir viens gads. Par Mainīgā atalgojuma atlikšanu lemj Padome.
   8. Nosacījumus, kuriem iestājoties, tiek atlikta Mainīgā atalgojuma izmaksa, nosaka Padome, vadoties no Sabiedrības finanšu stāvokļa.
3. **DARBA SNIEGUMA RĀDĪTĀJI (KPI)**
   1. Valdes locekļu Mainīgais atalgojuma viena no sastāvdaļām ir KPI izpilde.
   2. Valdes locekļu KPI nosaka Sabiedrības Padome.
   3. Mainīgais atalgojums ir balstīts uz konkrētā Valdes locekļa KPI izpildi apvienojumā ar Sabiedrības vispārējiem darbības rezultātiem.
4. **AR VALDES LOCEKĻU PILNVARU TERMIŅA IZBEIGŠANU SAISTĪTO NOSACĪJUMU MAKSĀJUMI**
   1. Pilnvarojuma līgumā par Valdes locekļa pienākumu izpildi Valdes locekļiem var pielīgt atsaukšanas pabalstu, ja Valdes loceklis no amata atsaukts pirms pilnvaru termiņa beigām un ja atsaukšana nav saistīta ar pilnvaru pārkāpšanu, pienākumu neizpildi vai nepienācīgu izpildi, kā arī ar kaitējuma nodarīšanu Sabiedrības interesēm. Atsaukšanas pabalstu nevar paredzēt, ja Valdes loceklis ievēlēts Publiskas personas kapitāla daļu un kapitālsabiedrību pārvaldības likuma 31.panta astotās daļas 2.punktā noteiktajā kārtībā. Atsaukšanas pabalstu Valdes locekļiem var pielīgt ne vairāk kā triju mēneša Fiksētā atalgojuma apmērā. Atsaukšanas pabalstu Valdes locekļiem var pielīgt ne vairāk kā triju mēneša Fiksētā atalgojuma apmērās arī, ja Valdes loceklis zaudē amatu Sabiedrības reorganizācijas vai likvidācijas gadījumā.
5. **ATALGOJUMA ZIŅOJUMS**
   1. Valde sagatavo gada ziņojumu par Atalgojumu, kas ir piešķirts iepriekšējā finanšu gada laikā katram esošajam vai bijušajam Valdes loceklim, ko publisko Sabiedrības tīmekļa vietnē.
6. **POLITIKAS NOTEIKŠANA, PĀRSKATĪŠANA UN PIEMĒROŠANA**
   1. Politiku, tās grozījumus un papildinājumus apstiprina Sabiedrības Padome. Politika tiek pārskatīta pēc nepieciešamības.
   2. Sabiedrība nodrošina, ka Atalgojums Valdes locekļiem tiek izmaksāts atbilstoši Padomē apstiprinātai Politikai un Padomes lēmumiem.

Padomes priekšsēdētājs R.Dūda

Padomes loceklis A.Leimanis

Padomes loceklis I.Blumbergs

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU